Adolf Hitler med sin stab ved Felsennest. Below er nr 3 fra høyre Foto: Deutsches Bundesarchiv 
Below (til venstre), med Hitler, Hermann Göring og Hanna Reitsch i 1941 Foto: Deutsches Bundesarchiv 
**Georg Ludwig Heinrich Nicolaus von Below** (født 20. september 1907 i Jargelin, Pommern, død 24. juli 1983 i Detmold, Nordrhein-Westfalen) var offiser i det tyske *Luftwaffe* under andre verdenskrig. Below var blant de siste som forlot Førerbunkeren 30. april 1945.

Bakgrunn
--------

Below ble født på godset Jargelin i Landkreis Kunsow-Kotlow i Pommern og var et medlem av det tyske aristokratiet. Som sin far Günther von Below (1868–1933), ble han utdannet til offiser.

Below giftet seg 26. juni 1937 med godseierdatteren Maria Kühne (født 12. september 1918 i Magdeburg), og de fikk en sønn og tre døtre.

Tjeneste som offiser
--------------------

Below var Adolf Hitlers *Luftwaffe*-adjutant fra 1937 og helt fram til krigens slutt. Hitler var hele tiden skeptisk til ham, slik han mislikte og var mistenksom overfor alle offiserer med aristokratisk bakgrunn, særlig etter at krigslykken snudde for Tyskland. Men Below, med grad av oberst, var en av de få i Hitlers nærmeste krets som forble hos ham i så mange år. Below var til stede ved 20. juli-attentatet, men ble ikke skadet.

I romjulen 1944 uttalte Hitler til Below: «Ich weiß, der Krieg ist verloren. Die Übermacht ist zu groß.» (*Jeg vet at krigen er tapt, fiendens overlegenhet er alt for stor.*) Men Hitler hadde ennå ikke kommet over sjokket ved 20. juli-attentatet og la som vanlig skylden på andre. Han sa til: «Wir kapitulieren nicht, niemals. Wir können untergehen. Aber wir werden eine Welt mitnehmen.» (*Vi kommer aldri til å kapitulere. Vi går kanskje under, men vi vil ta en verden med oss.*)

I Førerbunkeren
---------------

12. april 1945 var Below invitert sammen med storadmiral Karl Dönitz som Albert Speers gjester da de så Berliner Philharmonikernes siste forestilling. Below skrev senere «Das Konzert versetzte uns in eine andere Welt» (*Konserten førte oss tilbake til en annen verden*)

15. april ble Eva Braun flyttet til et rom rett ved Hitlers i Førerbunkeren og bodde der de siste to ukene. Below skrev da om henne: *Hun var sjarmerende og forekommende, og hun viste ingen tegn til svakhet, heller ikke i det siste øyeblikket*

29. april 1945, etter Hitlers og Eva Brauns giftermål, var Below et såkalt «uoffisielt» vitne til Hitlers politiske testamente, men han undertegnet ikke dokumentet. Han forlot bunkeren og Berlin 30. april og flyktet inn i britisk okkupasjonssone, hvor han holdt seg skjult fram til han ble arrestert i Bonn 7. januar 1946. Etter å ha gjennomført et avnazifiseringprogram ble han løslatt og slo seg ned i Nord-Tyskland. Da magasinet *Stern* tidlig på 1980-tallet mente å ha funnet Hitlers dagbøker, var Below blant de første som betvilte at disse kunne være ekte, noe de heller ikke var.

Memoarer
--------

Etter krigen ga han ut sine memoarer om sine opplevelser under andre verdenskrig. Memoarene er gitt ut både i tysk og engelsk utgave:

* *Als Hitlers Adjutant 1937-1945*. Mainz: Verlag Hase & Köhler. 1980. (ISBN 3-7758-0998-8)

- Ny utgave: Pour le Mérite Verlag, 1999. (ISBN 3-932381-07-6)

* *At Hitler's side. The memoirs of Hitler's Luftwaffe Adjutant 1937-1945*. London, England/Mechanicsburg, Pennsylvania: Greenhill Books/Stackpole Books. 2001. (ISBN 1-85367-468-0)

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. ↑   Gemeinsame Normdatei, besøkt 30. desember 2014[Hentet fra Wikidata]
3. ↑  
	* Nicolaus von Below: *Als Hitlers Adjutant*, 1937-1945, Mainz, 1980 side 398, gjengitt i Beevor, Antony, *Berlin: Nederlaget 1945* ISBN 82-04-09992-4, side 8
4. ↑  
	* Nicolaus von Below: *Als Hitlers Adjutant*, 1937-1945, Mainz, 1980 side 409, gjengitt i Beevor, Antony, *Berlin: Nederlaget 1945* ISBN 82-04-09992-4, side 198
5. ↑  
	* Nicolaus von Below: *Als Hitlers Adjutant*, 1937-1945, Mainz, 1980 sidene 407-408, gjengitt i Beevor, Antony, *Berlin: Nederlaget 1945* ISBN 82-04-09992-4, side 264

Litteratur
----------

* Beevor, Antony, *Berlin: Nederlaget 1945* ISBN 82-04-09992-4
* Genealogisches Handbuch des Adels, Adelige Häuser A Band XVII, side 64, bind 81 der Gesamtreihe, C. A. Starke Verlag, Limburg (Lahn) 1983, ISSN 0435-2408

|  |  |
| --- | --- |
| Oppslagsverk/autoritetsdata | Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |

Portal: Andre verdenskrig